钦定古今图书集成/理学汇编/文学典/第141卷 > 《徐师曾文体明辨》 > 《制》
## 钦定古今图书集成/理学汇编/文学典/第141卷 > 《徐师曾文体明辨》 > 《制》

按：颜师古云：“天子之言一曰制书”，谓为制度之命也。
蔡邕云：“其文曰《制诰》”，三公赦令、赎令之属是也。刺史、
太守相劾奏、申下土迁书，文亦如之。其征为九卿。若
迁京师近官，则言官具言姓名，其免若得罪无姓，此
汉之制也。唐世大赏罚、赦宥、虑囚及大除授，则用制
书，其褒嘉赞劳，别有慰劳制书，馀皆用敕，中书省掌
之。宋承唐制，用以拜三公、三省等官，而罢免大臣亦
用之。其词宣读于庭，皆用俪语，故有“敷告在庭”、“敷告
在位”、“敷告万邦”、“诞扬休命”、“诞扬赞册”、“诞扬丕号”等语。
其馀庶职，则但用诰而已。是知以制命官，盖唐、宋之
制也。今采二代制词以为式。